Det er disse fire unge mænd, der sættes i forbindelse med fredagens voldsepisode, hvor en ung nyudklækket student angiveligt blev umotiveret overfaldet.

Den 18-årige har siden ligget i kunstigt koma på Rigshospitalet med blødninger i hjernen, som følge af de slag og spark de fire unge mænd påførte ham.

De fire mænd, som politiet har opfordret til at melde sig selv, har åbenbart ikke ønsket at tale ud om hændelsen, og derfor har Københavns Politi set sig nødsaget til at offentliggøre billeder af de involverede.

- Vi har ikke identificeret dem endnu, og vi vil meget gerne høre fra folk, som kan give os nogle navne, et øgenavn eller en adresse på, hvor de her mennesker opholder sig henne, lyder det fra efterforskningsleder Kim Refshammer fra Station City til Ekstra Bladet.

Kastede øl og drikkevarer på passagerer

De fire unge mænd antages at være mellem 16 og 22 år gamle. Alle umiddelbart etniske danskere og almindelige af bygning med helt kortklippet hår.

På overvågningsvideoer fra både metroen og fra Nørreport Station kan politiet se, hvordan de fire mænd allerede forud for overfaldet fører sig frem og generer de andre passagerer forud for overfaldet, der skete på gadeplan mellem de to nedgange til stationen.

- Vi ved fra overvågningen, at de er provokerende overfor andre passagerer. Blandt andet ved at hælde øl og andre drikkevarer ud over folk, konstaterer efterforskningslederen.

Gerningsmænd stod på ved Forum Station

Politiet mener, at de fire efterlyste er steget på metroen ved Forum Station og dernæst stod af på Nørreport.

Det var i trafikerede passage mellem Nørrevoldgade og Frederiksborggade, at de fire mænd kom op fra station og nærmest gik målrettet efter den 18-årige.

- Ud fra vidneudsagn ved vi, at de i hvert fald går direkte hen mod den 18-årige og hans 8 kammerater, som alle har studenterhuer på, og så enten hopper op på eller kaster sig ind i den 18-årige. Herefter opstår der tumult og slåskamp, hvor han bliver slået flere gange i ansigtet. Det er også muligt, at han er blevet sparket, forklarer Kim Refshammer.

Også enkelte andre kammerater i gruppen skulle være blevet ramt af nogle slag.

18-årig ude af koma

De fire mænd flygtede efterfølgende fra stedet til fods og først om natten blev den 18-årige så dårlig, at han opsøgte en læge. Her viste det sig, at han havde fået blødning mellem hjernehinden og kraniet.

Den 18-årige har siden ulykken ligget i kunstigt koma. Men i går tog lægerne ham ud af komaet.

- Han er ude af komaet nu og i svag bedring. Mere vil jeg ikke uddybe hans tilstand, men vi har ikke afhørt ham endnu, fordi vi vil lade ham komme til kræfter, siger efterforskningslederen.

Politiet ønsker udover oplysninger omkring de fire efterlyste mænd også henvendelser fra de passagerer, som eventuelt har oplevet dem i metroen.